钦定古今图书集成/明伦汇编/家范典/第039卷 > 李之彦东谷所见 > 《招师》
## 钦定古今图书集成/明伦汇编/家范典/第039卷 > 李之彦东谷所见 > 《招师》

招师教子弟，正望其成人克绍，实非细事，不可忽也。
中产之家，师席固不当需索。富贵之家，何待师席之
需索。书院中，凡百自当如仪，每见富贵者，宁丰财多
粟，纳好宠姬，何尝肯隆礼厚币，延好师席？宠姬办首
饰则甚易，子弟买书册则甚难。兰房用度，必是周致。
书院缺典，寘之不问，气象如此，宜乎硕师去而庸师
来。硕师有抱负，有见识，合则留，不合则去。庸师无学
问以自持，惟佞谀而媚主。庸师固栖身之谋一年，复
留一年，子弟乏开明之益，一日昏钝一日，及其长大，
块然一物而已耳。